Ilmastopolitiikan pyöreä pöytä;

Työsuunnitelma vuodelle 2022

# Tausta ja tehtävät

Hallitus asetti 27.2.2020 oikeudenmukaisen siirtymän ja ilmastotoimien hyväksyttävyyden varmistamiseksi ilmastopolitiikan pyöreän pöydän Kestävän kehityksen toimikunnan yhteyteen hallituskauden ajaksi.

Ilmastopolitiikan pyöreän pöydän tarkoituksena on luoda yhteistä ymmärrystä ja näkymää siitä, miten Suomessa voidaan siirtyä hiilineutraaliin yhteiskuntaan oikeudenmukaisesti vuoteen 2035 mennessä. Pyöreän pöydän tavoitteena on lisätä ilmastopolitiikan hyväksyttävyyttä ja tarjota sidosryhmille kanava osallistua ilmastotoimien kansalliseen valmisteluun. Ilmastopolitiikan pyöreä pöytä keskustelee keskeisistä hiilineutraaliuteen tähtäävistä hallituksen aloitteista ja lainsäädäntöehdotuksista sekä strategioista erityisesti oikeudenmukaisen siirtymän näkökulma huomioiden.

Ilmastopolitiikan pyöreä pöytä varmistaa laajan osallisuuden ilmastopolitiikan valmistelussa normaalien kuulemis- ja osallistamismenettelyjen lisäksi. Keskusteluaiheensa ilmastopolitiikan pyöreä pöytä saa ilmasto- ja energiapoliittisesta ministerityöryhmästä sekä sihteeristön aloitteesta. Pyöreän pöydän jäsenet voivat myös esittää teemoja keskusteluaiheiksi ja tehdä muita yhteiskunnallista keskustelua edistäviä aloitteita.

Ilmastopolitiikan pyöreä pöytä kokoontuu vähintään 5-7 kertaa vuodessa. Lisäksi pyöreä pöytä voi järjestää muita tilaisuuksia ja toteuttaa muita hankkeita, jotka tukevat pyöreän pöydän työtä sekä sidosryhmäyhteistyötä hiilineutraaliin yhteiskuntaan siirtymiseksi.

Pyöreän pöydän keskusteluista raportoidaan säännöllisesti ilmasto- ja energiapoliittiselle ministerityöryhmälle sekä ko. asiaa valmisteleville virkamiehille. Lisäksi Kestävän kehityksen toimikunta pidetään tietoisena pyöreän pöydän työstä.

# Toiminta

# Toimintaympäristö vuonna 2022

Kevään 2022 aikana tapahtuu paljon. Hallituksen esitys ilmastolaiksi annetaan eduskunnalle maaliskuun alussa ja keskipitkän aikavälin ilmastosuunnitelman on tarkoitus mennä eduskunnan käsiteltäväksi maaliskuun aikana. Kaksi muuta keskeistä ilmastopolitiikan suunnitelmaa, mm. päästökauppasektoria koskeva ilmasto- ja energiastrategia sekä maankäyttösektorin ilmastosuunnitelma lähtevät lausuntokierrokselle kevään aikana. Myös kansallista ilmastonmuutokseen sopeutumissuunnitelmaa päivitetään ja sen on määrä valmistua vuoden loppuun mennessä.

Viime syksyn budjettiriihessä sovittiin, että ”Hallitus arvioi maaliskuussa 2022, nojautuen ministeriöiden, tutkimuslaitosten ja Ilmastopaneelin arvioihin, ovatko päästövähennystavoitteet saavutettavissa KAISU-suunnitelmassa esitetyin toimin ja päättää tässä yhteydessä mahdollisesti tarvittavista sitovista taloudellisista ja lainsäädännöllisistä ohjauskeinoista tavoitteen saavuttamiseksi”. Ilmastopaneelilta ja keskeisiltä tutkimuslaitoksilta: Ilmatieteen laitokselta, Lukelta, Sykeltä ja VTT:ltä on saatu arviot KAISU toimien riittävyydestä.

Vuonna 2022 täydennetään ilmastolakia kunnan, seutukunnan tai maakunnan velvoitteella laatia ilmastosuunnitelma sekä muutoksenhaulla, josta hallituksen esitys annetaan syksyllä. Kuntien ilmastotyön vauhdittaminen jatkuu kuntien ilmastoratkaisut –ohjelmalla, joka rahoittaa kuntien ja alueiden ilmastotyötä hankintojen ja valtionavustusten kautta 1 milj. euron vuotuisella määrärahalla. Ilmastovuosikertomus julkaistaan syksyn 2022 alussa.

EU:n ilmasto- ja energialainsäädäntöä uudistetaan. Kesäkuussa 2021 Euroopan komissiolta saatujen EU:n 55 valmiuspaketin säädösesitysten pohjalta säädöksiä valmistellaan ja niistä neuvotellaan aktiivisesti. Tarkasteltavina on suuri joukko direktiivejä ja asetuksia, kuten päästökauppadirektiivi, taakanjako-asetus sekä LULUCF-asetus.

# . Pyöreä pöytä ja ministerityöryhmä

Pyöreän pöydän kokouksen aikataulut ja käsiteltävät aiheet sovitetaan ilmasto- ja energiapoliittisen ministerityöryhmän työhön. Ministerityöryhmä käsittelee laajoja hallituksen ilmastokokonaisuuksia ja aloitteita.

Ilmastopolitiikan pyöreä pöytä on tärkeä osa laajempaa oikeudenmukaisen siirtymän toimenpidekokonaisuutta, joka muodostuu politiikkatoimista, joilla hallitus huomioi ilmastotoimien mahdolliset eriarvoistavat vaikutukset. Ilmasto- ja energiapoliittisen ministerityöryhmän ja pyöreän pöydän sihteeristöt raportoivat säännöllisesti ministerityöryhmälle toimenpidekokonaisuudesta.

Ilmasto- ja energiapoliittisen ministerityöryhmän käsittelyssä olevia keskeisiä aiheita tai kokonaisuuksia vuonna 2022 ovat muun muassa:

* Hallituksen kestävyystiekartta
* Maaliskuun budjettiriihen mukainen KAISU-toimien riittävyystarkastelu
* Ilmastolaki (HE1 ja H2)
* Ilmastoruokaohjelma
* Maankäyttösektorin ilmastosuunnitelma
* Ilmasto- ja energiastrategia
* Kiertotalousohjelman toimeenpano
* Kestävä verouudistus ml. energiaverotiekartta
* Biodiversiteetti-strategia (ennallistamislaki)
* Ilmastonmuutokseen sopeutumissuunnitelma
* Toimialakohtaiset vähähiilitiekartat toimeenpano ja päivitys
* Kestävän kasvun ohjelma ja aluekehitysrahoitus (JTF ja EAKR)
* EU 55-valmiuspaketti/ ensi vuonna annettavat päästövähennyssitoumusten (NDC) tarkastelu
* IPCC raportit esittely (sopeutuminen 2/2022, hillintä 3/2022)
* COP27/ Egypti

# 2.3 Ilmastopolitiikan pyöreän pöydän kokoukset vuonna 2022

Ilmastopolitiikan pyöreä pöytä kokoontuu vuoden 2022 aikana vähintään 5-7 kertaa. Kevään kokoukset tulevat olemaan näillä näkymin hybridikokouksia. Koronatilannetta seurataan.

Kevään aikataulu:

ti 22.2. klo 10.30-12.00

ti 22.3. klo 12.00-13.30

ke 20.4. klo 10.30-12.00

ke 8.6. klo 10.30-12.00

Mahdollisia käsiteltäviä aiheita keväällä ovat mm.:

* Maankäyttösektorin ilmastosuunnitelma
* Kuntien ilmastosuunnitelmavelvoite ja ilmastotyö
* Ilmastonmuutokseen sopeutumissuunnitelma

Syksyn ajankohdat ja aiheet tarkentuvat myöhemmin.

Pyöreän pöydän kokouksista on erillinen kokouskohtainen suunnitelma, jota päivitetään tarpeen mukaan.

# 2.4 Muu toiminta ja työn kehittäminen vuonna 2022

Kokouksien yhteydessä ja niiden lisäksi pyöreän pöydän toimintaa ja sen vaikuttavuutta pyritään kehittämään eri tavoin mm:

1. tehdään hankintapalvelu kokouksia ja toimintaa tukemaan vuodelle 2022 (optio vuodelle 2023).
2. kartoitetaan olemassa olevia prosesseja ja hankkeita, joita voidaan hyödyntää pyöreän pöydän työssä.
   * mm. llmastopaneelin oikeudenmukaisuus -hanke toteutetaan 1/2021–12/2022. (Mukana ovat Aalto-yliopisto, SYKE, Oulun yliopisto, Turun yliopisto ja Helsingin yliopisto).
   * Yhteistyö Ilmasto-, luonto- ja kestävyyspaneelin European Environmental Advisory Councils (EEAC) -konferenssiin liittyen. Konferenssi järjestetään syksyllä 2022.
3. tarvittaessa tilataan selvityksiä/ analyysejä, jotka vahvistavat tietopohjaa esim. oikeudenmukaisesta siirtymästä ja ilmastotoimista.

* mm. Ilmasto-oikeudenmukaisuus, nuoret ja tulevat sukupolvet. Selvitetään esiselvityshankkeen käynnistämistä kevään 2022 aikana.

1. hyödynnetään mahdollisuuksien mukaan erilaisia työkaluja, digitaalisia alustoja, joilla saadaan lisäarvoa työhön. Kokousten yhteydessä työtä tuetaan mm. sähköisillä keskustelu-, kannanotto-ja äänestysalustoilla ja ennakkovideoilla.
2. hyödynnetään mahdollisuuksien mukaan erilaisia työtapoja- ja muotoja. Nämä voivat olla mm. kyselytunteja, työpajoja valittuun teemaan liittyen, yhteisten kannanottojen muodostamista sovitusta aiheesta.

# Viestintä

Ilmastopolitiikan pyöreästä pöydästä viestitään aktiivisesti ja avoimesti kokouksia ennen ja niiden jälkeen. Kokoukset käydään **Chatham house –periaatteella** siten, että kokouksesta kannustetaan esim. twiittamaan yleisellä tasolla, mutta ilman suoria sitaatteja toisten puheenvuoroista.

Viestinnän yleiset tavoitteet:

* Pitää keskeiset sidosryhmät tietoisina hallituksen ilmastopolitiikan toimista ja lisätä vuorovaikutteisuutta niiden valmistelussa.
* Lisätä julkista keskustelua ilmastopolitiikan hyväksyttävyydestä ja oikeudenmukaisesta siirtymästä.
* Tuoda vuorovaikutteisuutta ja avoimuutta hallituksen ilmastopolitiikkaan myös kansalaisten suuntaan.

Keskeiset kanavat

* Tiedotteet
* [Pyöreän pöydän](https://ym.fi/ilmastopolitiikan-pyorea-poyta) verkkosivu YM.fi:ssä(fi, sv, en)
* Some: Twitter, Instagram, Facebook (YM + VNK, ministereiden henkilökohtaiset tilit)
* Varapuheenjohtajien ja jäsenten oma viestintä
* Tapahtumat, seminaarit
* Videot
* Verkkokyselyt
* Twitterissä hashtagit #hiilineutraali2035 ja #ilmastonpyöreäpöytä

Vuonna 2022 tavoitteena on vahvistaa pyöreän pöydän vaikuttavuutta sekä monipuolistaa pyöreän pöydän sisäistä ja ulkoista viestintää ja tiedottamista.

Pyöreän pöydän viestinnästä on erillinen viestintäsuunnitelma, jota päivitetään tarpeen mukaan.

# Rahoitus

Ilmastopolitiikan pyöreän pöydän rahoituksesta on erillinen suunnitelma.